送王夕拜移帥慶陽
作者：强至
朝代：宋

paragraphs: 一月天書兩紫泥，朝持使節暮征西。
關中父老攀旗尾，閫外偏裨望馬蹄。
行色欲侵邊雪散，威聲先壓塞雲低。
情勤佳客雙延辟，令肅彊兵倍訓齊。
城堡此時歸鎮靜，朝廷自昔重招携。
坐收勳葉光彝鼎，入拜恩私寵介圭。
文武兼才緣已試，父兄前烈不難躋。
却慚主帥經三易，幕府徘徊守故棲。